NAKON što su jučer bili kod Kolinde, danas su organizirali press konferenciju na kojoj su otkrili da će predsjednica učiniti sve da se rad nedjeljom ograniči.

Radi se o nečemu što se zove "Hrvatski savez za nedjelju". Taj savez su kod Kolinde predstavljali Marijana Petir, fra Bože Vuleta, Zlatica Štulić i sindikalist Krešimir Sever.

Na press konferenciji bili su predsjednica STH Zlatica Štulić, predsjednik SSSH Mladen Novosel, predsjednik Hrvatske udruge poslodavaca - Udruge trgovine Martin Evačić, član Upravnog odbora kutinske trgovačke tvrtke Lonia Drago Munjiza i član Uprave Peveca d.d. Marin Štenglin.

Evo što su rekli.

Štulić: Rad nedjeljom kod radnika izaziva veliki stres

"Nedjelja je za radnike u trgovini izuzetno važno pitanje. Mi danas imamo situaciju da se radi 365 dana u godinu. Nesporno je da je nedjelja ta koja je u tradiciji Hrvatske dan tjednog odmora. Mi želimo upozoriti na važno pitanje nedjelje i njezine neradnosti. Želimo da se to riješi zakonom i potaknuti Ministarstvo da u tom smjeru ide novi Zakon o trgovini. Usklađivanje privatnog i poslovnog je jako važno, a radnici u trgovini ne mogu planirati svoj život, s obzirom na manjak radnika i situaciju da rade i po nekoliko nedjelja uzastopce. Smatramo da država to može riješiti, samo mora postojati politička volja. Radnici koji rade nedjeljom su izloženi većoj mogućnosti povreda i drugih bolesti koje nastaju zbog rada. Rad nedjeljom kod radnika izaziva posebice veliki stres.

Nedjelja je u Hrvatskoj neradni dan, stoji u ugovoru sa Svetom stolicom, ta odredba se u Hrvatskoj ne primjenjuje. Zašto Hrvatska ne poštuje međunarodni ugovor koji ima veću pravnu snagu nego domaći ugovor?" rekla je predsjednica STH Zlatica Štulić na početku.

Evačić: Potrošnja bi se prelila na druge dane

"Treba se ograničiti ili broj nedjelja ili broj nedjelja koje radnici smiju raditi uzastopce ili eventualno da se kroz bitno povećane plaće destimulira rad nedjeljom, da tko voli nek izvoli pa neka plati radnika 500% za rad nedjeljom. Ja mislim da se taj problem mora regulirati zbog velikog odljeva radne snage, ali i nezadovoljstva. Ja mislim da se ništa značajno ne bi dogodilo u potrošnji jer bi se potrošnja prelila što na subotu što na ponedjeljak", rekao je predsjednik Hrvatske udruge poslodavaca - Udruge trgovine Martin Evačić.

Tekst se nastavlja ispod oglasa

Munjiza: U Beogradu se radi 24 sata, u Austriji ne. U kojem smjeru želimo ići?

"Rad nedjeljom treba maksimalno ograničiti. To je jedna od bitnih stavki da se netko odluči odseliti, ostati. Što više ograničimo rad nedjeljom, radnici u trgovini će svoje radne uvjete gledati pozitivnije. U Beogradu se radi 24 sata, i pitanje je želimo li ići tim smjerom. Druga stvar je Austrija, koja je ograničila rad i nedjeljom i subotom. Unutar BDP-a je turizam značajna stavka u Austriji... Dođite na Advent u Beč, subotom iza 17 su trgovine hranom zatvorene... Žele li naši poslodavci ići u smjeru rada 24 sata dnevno ili ćemo slijediti primjer Njemačke, Austrije, pa sad Mađarske i Poljske, gdje se rad nedjeljom regulirao da svi budu zadovoljni?" rekao je Munjiza.

Štenglin: Ljudima je bitno da budu slobodni u nedjelju

"Prije godinu i pol dana došli smo do informacije da su ljudi otvoreno govorili: Dajte nam i manju plaću, samo nam taj dan dajte slobodan. Dolaze mi ljudi koji mi kažu koliko je bitno da su u nedjelju slobodni, da mogu raditi zajedno s obitelji nešto, pisati zadaću s djecom, ići u crkvu, neki idu, neki ne... Nama je nedjelja jedan od najprofitabilnijih dana u tjednu. Kada nismo radili nedjeljom, promet se prelio na petak, subotu i ponedjeljak. Ako naši zaposlenici nisu zadovoljni, neće biti ni naši kupci. Vrlo često vidite da imamo znatnu fluktuaciju, ljudi će otići u drugu branšu čak i s manjom plaćom samo da imaju slobodnu nedjelju. Mi smo da zakon izregulira rad nedjeljom", rekao je Štenglin iz Peveca.

Novosel: Kolinda je rekla da će učiniti sve da se rad nedjeljom ograniči

"Ima nade da sindikati i poslodavci mogu zajedno riješiti probleme i da mogu ministru poslati poruku da je sada vrijeme da se razgovara da se u sektoru trgovine ograniči rad nedjeljom i da se tisućama radnica koje rade omogući da nedjeljom budu sa svojim obiteljima. Svatko tko se od nas zapošljava u sektoru prometa zna da radi 365 dana, svi smo svjesni činjenice da čak i u ono neko mračno doba nedjeljom se nije radilo, svi smo mogli živjeti, mogli smo kupiti sve što nam je trebalo i petkom i subotom. To nam i potvrđuju naši partneri. Da profit u trgovačkim lancima neće opasti zato što će se ograničiti rad nedjeljom, a da će radnici biti zdraviji i više spremni ostati raditi u Hrvatskoj..

SSSH je jučer predstavio svoj strateški prioritet, a to je radno mjesto po mjeri čovjeka. Dakle, uz bolju i dobru plaću, sigurne uvjete rada, prilagođeno radno vrijeme je jedno od ključnih faktora. A nedjelja je možda u središtu tog interesa. I zadnja poruka Kolindi koja je jučer primila dio naših kolega, i koja je jučer poslala poruku da se zalaže i da će učiniti sve da se rad nedjeljom ograniči, ja je držim za riječ da će to i učiniti, ne zbog kampanje nego da doista to i želi. Vjerujem da će Ministarstvo to preuzeti i hitno primiti naše predstavnike i da u narednoj godini možemo dobiti nedjelju kao neradni dan", rekao je Novosel iz Sindikata.

*Index koristi third party aplikacije za realizaciju anketa, kako bi smanjili mogućnost manipulacije anketom od strane korisnika, ali i potpuno odagnali mogućnost Indexovih manipulacija rezultatima. Svejedno, online ankete ne mogu se smatrati znanstveno utemeljenima, niti vjerodostojno predstavljaju većinu hrvatske populacije. Index, naime, relativno rijetko posjećuju potpuni idioti, koji pak u ukupnoj hrvatskoj populaciji imaju značajan udio.